นายกรัฐมนตรี บินด่วน เยี่ยมผู้ประสบภัยเรือล่ม จ.ภูเก็ต พร้อมลงพื้นที่ติดตามความคืบหน้านำ 13 ชีวิตทีมหมูป่าออกจากถ้ำหลวง ที่ จ.เชียงราย พรุ่งนี้ (9 ก.ค.61)
วันนี้ (8 ก.ค.61) พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ได้รับข้อมูลจากรองเลขาธิการนายกรัฐมนตรี ซึ่งสั่งการให้เตรียมเครื่องบินกองทัพบกในการเดินทางไปยังจังหวัดภูเก็ต ของ พล.อ.ประยุทธ์ จันทร์โอชา นายกรัฐมนตรีและคณะ ในเวลาประมาณ 10.00 น. ของวันที่ 9 กรกฎาคม เพื่อตรวจเยี่ยม ให้กำลังใจ ผู้ปฏิบัติหน้าที่ช่วยเหลือผู้ประภัย และผู้ค้นหาผู้สูญหายจากกรณีอุบัติเหตุเรือล่มจากฝนตกหนักและคลื่นลมแรง รวมทั้งติดตามการช่วยเหลือว่าเป็นไปตามหลักสากล มีมาตรฐานหรือไม่ ทั้งนี้เพราะเหตุการณ์ดังกล่าวส่งผลต่อสภาพจิตใจทั้งของคนไทยและคนต่างชาติ จึงต้องเดินทางไปติดตามว่าการเยียวยาผู้บาดเจ็บ และเสียชีวิต รวมถึงญาติพี่น้องว่าเป็นไปตามหลักสากลหรือไม่


พล.ท.สรรเสริญ กล่าวว่า จากนั้น ในเวลา 14.00 น. นายกรัฐมนตรี และคณะจะเดินทางไปยังถ้ำหลวงขุนน้ำนางนอน จังหวัดเชียงราย เพื่อติดตามความคืบหน้าการนำตัว 13 ชีวิต ทีมหมูป่าอะเคดามี ออกจากภายในถ้ำในพื้นที่จริง ว่าบรรยากาศเป็นอย่างไร และจะสอบถามถึงปริมาณระดับออกซิเจน รวมถึงให้กำลังเจ้าหน้าที่และญาติของเด็กทั้ง 13 คน เนื่องจากที่ผ่านมาได้รับฟังจากรายงานของหน่วยงานต่างๆ และการรายงานของสื่อมวลชนเท่านั้น